11. รายการระหว่างกัน

 รายการระหว่างกันกับบุคคลที่อาจมีความขัดแย้งทางผลประโยชน์

ในปี 2545 บริษัทฯ มีรายการระหว่างกันกับบุคคลที่อาจมีความขัดแย้งทางผลประโยชน์ และได้แสดงรายการดังกล่าวไว้ในเอกสารแนบ 3 ซึ่งเป็นรายการในข้อ 15 “รายการกับกิจการที่เกี่ยวข้องกัน” ของหมายเหตุประกอบงบการเงินรวมและงบการเงินของบริษัทสำหรับปีสิ้นสุดวันที่ 31 ธันวาคม 2545 และ 2544 ซึ่งได้ผ่านการตรวจสอบจากผู้สอบบัญชีภายนอก และผ่านการสอบทานจากคณะกรรมการตรวจสอบแล้ว

 ลักษณะของความสัมพันธ์ และรายการระหว่างกัน

1. รายได้จากการให้บริการ

  บริษัทฯ ให้เช่าพื้นที่แก่กิจการที่มีกรรมการร่วมกัน ได้แก่ บริษัท ซี.พี. เซเว่นอีเลฟเว่น จำกัด
  (มหาชน) และบริษัท เทเลคอมเอเซีย คอร์ปอเรชั่น จำกัด (มหาชน)
  ซึ่งเป็นบริษัทในกลุ่มบริษัทเครือเจริญโภคภัณฑ์

2. การซื้อสินค้า

บริษัทฯ ซื้อสินค้าจากกิจการที่มีกรรมการร่วมกัน และหรือเป็นกลุ่มผู้ถือหุ้นเดียวกัน ดังนี้

ก) กลุ่มบริษัทเครือเจริญโภคภัณฑ์ ได้แก่ บริษัท เจริญโภคภัณฑ์อาหาร จำกัด (มหาชน) และบริษัท
เพอร์เฟค คอมพาเนียน จำกัด

ข) บริษัท เวิลด์แก๊ส (ประเทศไทย) จำกัด

3. การใช้บริการ

  บริษัทฯ ได้รับอนุญาตให้ใช้ซอฟต์แวร์ และสิทธิช่วงในเครื่องหมายการค้า เครื่องหมายบริการ
  จากบริษัทในเครือต่างประเทศซึ่งเป็นบริษัทในกลุ่มเอสเอชวี ได้แก่ บริษัท ออร์คัม เอเชีย
  แมเนจเม้นท์ เอจี จำกัด บริษัท ออร์คัม เอเชีย เซอร์วิส บี.วี. จำกัด และบริษัท ออร์คัม
  เอเชีย เทรดมาร์ค เอจี จำกัด ตามลำดับ

 นโยบายการกำหนดราคาระหว่างกัน

  1. รายการให้เช่าพื้นที่ เป็นไปตามที่ระบุไว้ในสัญญาที่ทำร่วมกันซึ่งกำหนดราคาโดยใช้ราคาตลาด

  2. รายการซื้อสินค้า เป็นไปตามเงื่อนไขทางธุรกิจปกติ
  เช่นเดียวกับรายการซื้อสินค้ากับกิจการอื่นที่ไม่เกี่ยวข้องกัน และเป็นไปตามราคาตลาด

  3. รายการรับอนุญาตให้ใช้ซอฟต์แวร์ และสิทธิช่วงในเครื่องหมายการค้า เครื่องหมายบริการ
  เป็นไปตามที่ระบุไว้ในสัญญาที่ทำร่วมกัน ซึ่งบริษัทฯ พิจารณาว่ามีความเหมาะสมดีแล้ว
  โดยมีค่าธรรมเนียมดังนี้

  ก) ค่าธรรมเนียมรายการรับอนุญาตให้ใช้สิทธิช่วงในเครื่องหมายการค้า คิดในอัตราร้อยละ 0.5
  ของยอดขาย 10 สาขาแรกของบริษัท และทุกสาขาของบริษัทย่อย
  หักด้วยมูลค่าของสินค้าส่งคืนและภาษีมูลค่าเพิ่ม โดยสัญญาดังกล่าวมีกำหนด 1 ปี ทั้งนี้บริษัท
  และบริษัทย่อยมีสิทธิขอต่อสัญญาปีต่อปีต่อเนื่องกันไป ผลตอบแทนที่บริษัท
  และบริษัทย่อยได้รับคือสิทธิการใช้เครื่องหมายการค้า และเครื่องหมายบริการต่างๆ
  ในการประกอบธุรกิจของบริษัท และบริษัทย่อย

  ข) ค่าธรรมเนียมรายการรับอนุญาตให้ใช้ซอฟต์แวร์ สัญญาดังกล่าวคิดค่าธรรมเนียม 50,000
  NLG ต่อ 1 สาขาที่เปิดใหม่ของห้างแม็คโคร
  ซึ่งเป็นการเรียกเก็บครั้งเดียวเฉพาะสาขาที่เปิดใหม่ของห้างแม็คโครเท่านั้น
  โดยสัญญาดังกล่าวมีอายุ 1 ปี การต่อสัญญาเป็นแบบปีต่อปีต่อเนื่องกันไป
  สำหรับผลตอบแทนจากสัญญาดังกล่าวที่บริษัทฯ
  ได้รับคือโปรแกรมซอฟต์แวร์ของระบบสารสนเทศซึ่งมีความจำเป็นและประโยชน์ในการดำเนินงานของบริษัทฯ

 ความจำเป็นและความสมเหตุสมผลของรายการระหว่างกัน

1.  รายการให้เช่าพื้นที่แก่บริษัทที่เกี่ยวข้อง
    ซึ่งดำเนินธุรกิจในลักษณะเป็นการให้บริการเสริมแก่ลูกค้าของบริษัทฯ
    และเป็นการใช้พื้นที่ส่วนที่เหลือให้เกิดประโยชน์ และผลตอบแทนแก่บริษัทฯ

  2. รายการซื้อสินค้า บริษัทฯ ได้ใช้วิธีปฏิบัติภายใต้ระบบการจัดซื้อของบริษัทฯ เช่น
  การคัดเลือกสินค้า การคัดเลือกผู้ผลิต และ/หรือผู้จัดจำหน่ายสินค้า การเจรจาต่อรองราคาสินค้า
  ระยะเวลาการชำระค่าสินค้า การจัดส่งและรับสินค้า เป็นต้น ทั้งนี้บริษัทฯ
  ได้คำนึงถึงความต้องการของลูกค้า การเอื้อประโยชน์สูงสุดให้แก่ลูกค้า และบริษัทฯ เป็นสำคัญ

  3. รายการรับอนุญาตให้ใช้ซอฟต์แวร์ และสิทธิช่วงในเครื่องหมายการค้า เครื่องหมายบริการ
  เป็นการให้ความช่วยเหลือทางด้านเทคนิค และการจัดการด้านบริหารข้อมูล
  และสิทธิในการใช้เครื่องหมายการค้าเพื่อดำเนินธุรกิจหลักของบริษัทฯ
  จากบริษัทในเครือต่างประเทศ

มาตรการหรือขั้นตอนการอนุมัติการทำรายการระหว่างกัน นโยบายและแนวโน้มการทำรายการระหว่างกันในอนาคต

  บริษัทฯ
  มีรายการระหว่างกันกับบริษัทที่เกี่ยวข้องเฉพาะกรณีอันเนื่องมาจากการดำเนินธุรกิจเท่านั้น
  โดยยึดถือประโยชน์ของบริษัทฯ เป็นสำคัญ
  โดยรายการซื้อสินค้าและรายการให้เช่าพื้นที่แก่กลุ่มบริษัทเครือเจริญโภคภัณฑ์
  เป็นไปตามราคาตลาดซึ่งเป็นลักษณะการดำเนินการค้าปกติและไม่แตกต่างจากการปฏิบัติกับบุคคลภายนอก
  ทั้งนี้เป็นไปตามขั้นตอนและวิธีปฏิบัติภายใต้ระบบการจัดการและการควบคุมภายในของบริษัทฯ
  ส่วนรายการรับอนุญาตให้ใช้สิทธิช่วงในเครื่องหมายการค้า และรับอนุญาตให้ใช้ซอฟต์แวร์
  ซึ่งมีความจำเป็นต่อการประกอบธุรกิจและการดำเนินงาน เป็นไปตามที่ระบุไว้ในสัญญาที่ทำร่วมกัน
  ซึ่งบริษัทฯ พิจารณาว่ามีความเหมาะสมดีแล้ว
  สำหรับนโยบายและแนวโน้มในการทำรายการระหว่างกันในอนาคตนั้น บริษัทฯ
  มีนโยบายที่จะทำรายการระหว่างกันเฉพาะกรณีอันเนื่องมาจากการดำเนินธุรกิจเท่านั้น
  ซึ่งจะเป็นไปในราคาหรือเงื่อนไขที่ไม่แตกต่างจากการปฏิบัติกับบุคคลภายนอก